Diari Oficial de la Generalitat Valenciana


Sumari del DOGV 4858, del 07-10-2004 (2004/9966)

ORDE de 6 de setembre de 2004, de la Conselleria de Sanitat, per la qual convoca el Premi Cuco Santamaría en la investigació sanitària.
---------------------------------------------------------------------------------------------------------------------------------------

### Dades del document

Número de DOGV
:   4858

Data del DOGV
:   07-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9966


Data del document
:   06-09-2004

Organisme emissor
:   Conselleria de Sanitat

Tipus de document
:   Ordre

Descriptors 

:   * investigació mèdica
    * premi cultural
    * distinció honorífica
    * salut pública

ORDE de 6 de setembre de 2004, de la Conselleria de Sanitat, per la qual convoca el Premi Cuco Santamaría en la investigació sanitària. [2004/X9966]
  
La Llei 14/1986, de 25 d'abril, General de Sanitat, assenyala, entre altres funcions del sistema sanitari, el foment de la investigació segons les polítiques nacionals d'investigació i desenvolupament.
  
La Llei 16/2003, de 28 de maig, de cohesió i qualitat del Sistema Nacional de Salut, entre altres principis recollits en l'apartat dedicat a la investigació en salut, exposa el de facilitar que en tota l'estructura assistencial del Sistema Nacional de Salut es puguen dur a terme iniciatives d'investigació clínica i bàsica, fomentant el desenvolupament de la metodologia científica i de la medicina basada en l'evidència.
  
La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, en els articles 48 i 49 fa referència a la disposició del sistema sanitari valencià per a fomentar les activitats d'investigació sanitària i les funcions de la Conselleria de Sanitat referides a la mateixa matèria.
  
L'Orde de 31 de juliol de 2003, del conseller de Sanitat, per la qual desplega el Decret 116/2003, d'11 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, establix en l'article 11 com una funció de la Direcció General d'Ordenació, Avaluació i Investigació Sanitària, la de promoure i facilitar el desenvolupament de la investigació orientada a la fonamentació científica en la presa de decisions en matèria de salut, amb atenció especial a la rellevància, la qualitat, la disseminació i l'aplicació dels resultats.
  
El Pla de Qualitat Total de l'Assistència Sanitària a la Comunitat Valenciana establix entre els objectius el compromís permanent amb la formació dels professionals en els coneixements necessaris per a aplicar amb èxit les estratègies de qualitat.
  
Per tot això, a proposta de la Direcció General d'Ordenació, Avaluació i Investigació Sanitària i d'acord amb el que preveu l'article 11 de l'Orde de 31 de juliol de 2003, del conseller de Sanitat, per la qual desplega el Decret 116/2003, d'11 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i segons que establix el Decret 108/1992, de 6 de juliol, del Govern Valencià, pel qual regula la concessió de beques, la Conselleria de Sanitat, a través de la Direcció General d'Ordenació, Avaluació i Investigació Sanitària, convoca el Premi Cuco Santamaría en la investigació sanitària, en la seua primera edició, amb la finalitat de fomentar la investigació en l'Àrea de la Biomedicina.
  
L'objectiu general d'esta convocatòria és reconéixer i premiar la producció de coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i les polítiques de salut a la Comunitat Valenciana i les activitats professionals en les ciències biomèdiques i de la salut,
  
ORDENE
  
Article 1. Objectiu i contingut del premi
  
La present orde té com a objecte convocar el Premi Cuco Santamaría en la investigació sanitària en l'àrea de la biomedicina, en la seua primera edició, i aprovar les bases per què es regirà, incorporades com annex a la present orde.
  
Article 2. Finançament
  
El premi que regula esta orde es finançarà a càrrec del programa pressupostari 95.50.45.2959.826.16.2 de la Direcció General d'Ordenació, Avaluació i Investigació Sanitària, codi de línia T2629000, per un import total, com a màxim, de 3.010 euros, dels pressupostos de la Generalitat Valenciana per a l'any 2004.
  
DISPOSICIONS FINALS
  
Primera
  
Els resultats dels treballs d'investigació relacionats amb esta convocatòria podran ser utilitzats i divulgats pel departament de sanitat, respectant-ne l'autoria.
  
Segona
  
S'autoritza el director general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desenvolupament i aplicació d'esta orde.
  
Tercera
  
Contra la present convocatòria, les bases i la resolució, que exhaurixen la via administrativa, es pot interposar amb caràcter potestatiu, un recurs de reposició davant el conseller de Sanitat, en el termini d'un mes des de la publicació, en els termes previstos en els articles 116 i 117 de la Llei 30/1992, modificada per la Llei 4/1999. També s'hi pot interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i també amb els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos comptador a partir de l'endemà de la publicació.
  
Quarta
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 6 de setembre de 2004
  
El conseller de Sanitat,
  
VICENTE RAMBLA MOMPLET
  
ANNEX
  
Bases per a la concessió del Premi Cuco Santamaría
  
en la investigació sanitària
  
Primera. Finalitat de la convocatòria
  
La present orde té com a objecte convocar el Premi Cuco Santamaría al millor projecte d'investigació sanitària en l'àrea de la biomedicina en la primera edició, en l'exercici 2004.
  
Segona. Aspirants
  
Podrà participar en la convocatòria regulada en esta orde el personal titulat menor de trenta-cinc anys que en el moment de la convocatòria estiga fent el període de formació sanitària especialitzada en les institucions sanitàries de la Conselleria de Sanitat.
  
Tercera. Formalització de les sol·licituds i documentació
  
3.1 Les sol·licituds s'han de presentar en el model I, segons s'especifica en este annex, i han de ser subscrites per l'investigador principal, que es responsabilitzarà de la realització del projecte. S'hi ha de fer constar:
  
a. Títol del projecte.
  
b. Nom de l'investigador principal amb menció del lloc, centre de treball i adreça per a notificacions.
  
c. Llista d'investigadors col·laboradors.
  
Els documents següents s'han d'adjuntar a la sol·licitud:
  
a. Fotocòpia del document nacional d'identitat.
  
b. Autorització del responsable de la institució.
  
c. Currículum de l'investigador principal i dels col·laboradors (model II). en el qual es faran constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
d. Memòria del projecte (model III), que inclourà els apartats següents:
  
- Títol i resum del projecte.
  
- Antecedents i justificació de l'estudi.
  
- Objectius.
  
- Metodologia i pla de treball.
  
- Duració i fases previstes.
  
- Informe de la comissió d'investigació o responsable d'investigació del centre.
  
- Informe sobre el cost econòmic de la seua implantació.
  
3.2 Les sol·licituds s'han d'adreçar a la Direcció General d'Ordenació, Avaluació i Investigació Sanitària, carrer del misser Mascó, 31, 46335 València.
  
3.3 El termini de presentació de sol·licituds finalitzarà als 30 dies naturals comptats a partir de l'endemà de la publicació d'esta convocatòria en el Diari Oficial de la Generalitat Valenciana. La presentació de sol·licituds es farà en el registre de la Conselleria de Sanitat o de qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
3.4 Al llarg del procés de resolució el jurat del premi constituït per a això pot, si ho considera convenient, exigir als aspirants la presentació de la documentació complementària que es considere oportuna i també suggerir als aspirants la introducció de modificacions en els projectes per a aconseguir una adaptació millor als objectius d'este premi.
  
3.5 La Direcció General d'Ordenació, Avaluació i Investigació Sanitària ha de tornar les sol·licituds i la documentació annexa que no s'adapte a les exigències de la convocatòria.
  
Quarta. Objecte de la investigació
  
4.1 Els projectes han de versar sobre alguna de les línies o temes d'interés en l'àrea de la biomedicina. És preferible, encara que no excloent, que tinguen una relació estreta amb qualssevol dels Objectius de Guany en Salut continguts en el Pla de Salut de la Comunitat Valenciana 2001-2004.
  
4.2 Els treballs han d'abordar de forma general els apartats que es detallen a continuació, donant major o menor importància a cada, segons el tema proposat:
  
- Definició de la intervenció i alternatives.
  
- Anàlisi de la situació a la Comunitat Valenciana: utilització, variabilitat, consum i costos.
  
- Revisió sistemàtica de l'evidència científica.
  
- Recomanacions per a la pràctica clínica, per a la gestió, per a la planificació sanitària i necessitats d'investigació supletòria identificades.
  
- Anàlisi de l'impacte social i econòmic de les propostes.
  
Cinquena. Jurat
  
5.1 El jurat valorarà els projectes presentats segons els següents criteris de selecció:
  
1. Qualitat científica del projecte, experiència de l'equip investigador en l'àrea proposada, i també dotació d'infraestructura per a dur a terme el projecte de manera que el finançament a través del premi puga considerar-se com a complementari.
  
2. Rellevància, en relació amb els aspectes següents:
  
a) Relació de l'objecte d'investigació amb les prioritats esmentades en la base quarta.
  
b) Impacte potencial sobre la millora de les pràctiques sanitàries a la Comunitat Valenciana.
  
3. Factibilitat i adequació del protocol, pressupost i calendari de treball als objectius que es proposen.
  
4. Caràcter multicèntric, cooperatiu i multidisciplinari del projecte
  
5. Aspectes ètics de la investigació proposada que han d'estar considerats en el projecte
  
5.2 Formaran part del jurat, que estarà presidit pel director general d'Ordenació, Avaluació i Investigació Sanitària:
  
- El cap de l'Àrea Inspecció, Avaluació i Ordenació, que actuarà de secretari.
  
- El cap de l'Oficina d'Investigació.
  
- El cap de l'Oficina del Pla de Salut.
  
- El cap del Servici d'Avaluació i Auditoria Sanitària.
  
- Dos representants de les comissions d'investigació de centres sanitaris de la Comunitat Valenciana
  
5.3 El jurat té facultats per a resoldre tots els dubtes que apareguen en la interpretació de les bases, i la possibilitat d'entrevistar els aspirants si ho considera oportú. El jurat pot disposar la constitució de comissions especialitzades tan sols per a col·laborar en la valoració dels projectes dels candidats.
  
Sisena. Resolució
  
El premi serà atorgat pel conseller de Sanitat, a proposta del jurat, en el termini màxim de tres mesos des de la proposta. El jurat podrà proposar que el premi quede desert si al seu parer cap projecte té les condicions suficients per a atribuir-se'l.
  
Abans de la resolució definitiva, es comunicarà a l'investigador premiat i al centre en què treballa les condicions i els termes en què es proposa atorgar el premi. S'hi requerirà l'acceptació expressa d'ambdós.
  
Setena. Acceptació del premi
  
La Direcció General d'Ordenació, Avaluació i Investigació Sanitària enviarà a l'adjudicatari el document d'acceptació, que haurà de tornar ben omplit, amb el vistiplau del responsable del seu centre de treball, en el termini de 15 dies comptador des de la data efectiva de recepció, amb la documentació complementària que se li requerisca. Si no el torna en este termini, s'entén que renuncia al premi i s'ha de declarar la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives seran comunicades als sol·licitants, la qual cosa no els impedirà presentar noves sol·licituds en convocatòries ulteriors.
  
Huitena. Quantia i forma de pagament
  
8.1 La quantia del premi és l'establida en l'article 2 d'esta.
  
8.2 L'import del premi es lliurarà a favor de l'investigador principal del projecte guanyador.
  
8.3 El premiat disposarà de la quantia del premi segons el seu criteri orientat al compliment dels objectius del projecte proposat.
  
8.4 El pagament de la totalitat de l'import es farà una vegada dictada la resolució definitiva de concessió de l'ajuda, en la mesura que esta resolució comporta la justificació de la quantitat acordada i després de l'acreditació d'estar al corrent de les obligacions tributàries i davant la Seguretat Social.
  
Novena. Memòria final
  
El beneficiari del premi haurà d'enviar a la Direcció General d'Ordenació, Avaluació i Investigació Sanitària la memòria final del projecte, en la qual inclourà un resum de la investigació i també les separates de publicacions o comunicacions a congressos, si n'hi ha.
  
La producció científica relacionada amb les activitats d'investigació que es produïsquen com a conseqüència del premi, després de la presentació de la memòria, s'enviarà a la Direcció General d'Ordenació, Avaluació i Investigació Sanitària, amb les separates quan se'n faça la publicació. En les publicacions es farà referència a la Conselleria de Sanitat com a organisme finançador o cofinançador del projecte.
  
Deu. Obligacions
  
Qualsevol alteració de les condicions tingudes en compte per a la concessió del premi pot donar lloc a la modificació de la resolució de concessió. L'incompliment per part dels beneficiaris dels requisits establits en esta convocatòria i de les obligacions que s'hi definixen originarà la revocació de la concessió, amb tots els efectes i les responsabilitats que se'n deriven.
  
Onze. Models